Conferința „Redefining Creativity: How Generative AI Is Transforming Media Content”, susținută de prof. univ. dr. Jorge Franganillo, la Facultatea de Litere a UB 

Miercuri, 24 aprilie 2024, prof. univ. dr. Jorge Franganillo, cadru didactic la Universitatea din Barcelona, va susține conferința Redefining Creativity: How Generative AI Is Transforming Media Content, la Facultatea de Litere a Universității din București. Tema acestui eveniment se află la intersecția tehnologiei, creativității și conservării culturale.

Prelegerea va avea loc în intervalul orar 16:00 – 18:00, în Sala 120 a Facultății de Litere a UB (Str. Edgar Quinet, numărul 5–7, sector 1), și va fi susținută în limba engleză.

Profesorul Franganillo va explora lumea inteligenței artificiale generative și impactul său asupra creării conținutului media și asupra creativității în era digitală. Oare IA îmbunătățește sau împiedică creativitatea umană? 

Astfel, printre punctele cheie ale discuțiilor se numără: înțelegerea inteligenței artificiale generative, explorarea mecanismelor și riscurilor din spatele acesteia, precum și descoperirea potențialului creativ imens al IA-ului generativ. 

Totodată, prof. univ. dr. Jorge Franganillo va oferi exemple practice din presa digitală, televiziune, film și publicitate, cu scopul de a observa felul în care inteligența artificială generativă rescrie poveștile. Profesorul Franganillo va oferi, de asemenea, o perspectivă etică: ce impact are inteligența artificială generativă asupra comunicării, identității culturale și expresiei creative? Suntem în pericol să lăsăm IA să ne înlocuiască și chiar să înlocuiască propria noastră identitate? Este „criza creativității” legată de această tehnologie sau are rădăcini în curentele mai profunde? Și, poate cel mai important aspect, va lua IA slujbele noastre?



